**Eesti Rahva Muuseum**

**Küsimusleht nr 197**

**KOHVIKUD JA KOHVIKUELU MINEVIKUS JA TÄNAPÄEVAL**

Eesti Rahva Muuseumil on plaanis uurimus ja näitus Eesti kohvikultuurist. Vastates nendele küsimustele, aitate kaasa selle ettevõtmise õnnestumisele. Käesolev küsimustik on jätkuks ERM küsimuslehele nr 196 ("Kohv"). Küsimustele vastates palume välja tuua kohvikukultuuris toimunud muutused. Iga küsimuse puhul märkige võimalikult täpselt, millistest aastatest on jutt. Suhtuge küsimustikku loominguliselt - kui teie arust on seal midagi puudu või liiast, kirjutage sellest, mis tundub teile huvitav või oluline. Samuti palume teil lapata oma pildialbumeid leidmaks sealt fotosid, mis vähegi antud teemat puudutavad. Kui te ei soovi oma fotodest loobuda (lisage vastav märkus fotole), tehakse neist muuseumis koopiad ning originaal tagastatakse teile. Oodatud on ka uued, spetsiaalselt selleks puhuks tehtud (mitte lavastatud) pildid. Teie fotodele lisavad väärtust selgitused.

Millal ja milliste asjaoludel käisite esimest korda kohvikus? Kus? Kellega? Mida sõite ja jõite?

Millised olid teie kodukandi tuntumad kohvikud? Kondiitriärid? Kas teate nende kohtade kõnekeelseid nimesid?

Kirjeldage, millised need olid? Milline oli sisekujundus? Kas kohvikus võeti ära üleriided? Kas oli eraldi riidehoid? Milline oli teenindus, milline oli töötajate riietus?

Kes seal käisid? Milline oli õhkkond? Kui sageli käidi kohvikus? Mis oli kohvikusse mineku põhjuseks (ajaveetmine, kokkusaamine, kohvijoomine, söömine jne)? Kas kohvikutes oli ka "elav muusika", oli seal ajalehti jne?

Kirjeldage, mida müüdi. Tooge välja nimetused (näiteks aleksandrikook, besee, pumpernikkel). Kas mõni kohvik oli tuntud mõne kindla toote poolest? Nimetage. Kas kohvikus anti jootraha?

Milliseid muutusi on teie arvates selle aja jooksul, mida mäletate, kohvikukultuuris toimunud?

Milline osa on kohvikutel teie elus täna? Millistes kohvikutes käite? Kui sageli? Kellega?

Kas külastate reisil olles meelsasti võõraid kohvikuid?

Võistlustööde esitamise viimane tähtaeg on 1. september 1996(st hilisem kui korralisel teatmematerjali kogumise võistlusel). Kokkuvõtted tehakse ERMi kirjasaatjate päeval 27. septembril 1996. Parimatele kaastöödele ja fotodele on auhinnad välja pannud Pauligi Eesti esindus.

Tööd palume saata Eesti Rahva Muuseumisse Veski 32, Tartu 2400. Lisateavet saate telefonil 421 279.

Keetke endale mõnus tassitäis kohvi ja asuge vastama!

Anu Järs, Piret Õunapuu